<classify> HALMASHAURI mkoani Dodoma zimetakiwa kuainisha maeneo ya kuvushia na kupakia mifugo badala ya kuswaga na kupitisha kwenye miundombinu ya barabara na kusababisha uharibifu mkubwa.Akitoa ushauri huo kwenye Kikao cha Bodi ya Barabara mkoani hapa, Mwenyekiti wa CCM Mkoa wa Dodoma, Godwin Mkanwa amesema halmashauri zinatakiwa kutekelezwa matakwa ya waraka kutoka Ofisi ya Makamu wa Rais kuhusu utunzaji mazingira kwa kuzingatia maeneo ya upitishaji mifugo.Mkanwa ambaye kitaaluma ni mtaalamu wa masuala ya mifugo, alisema watendaji wa halmashauri wanatakiwa kutekeleza waraka uliotolewa na Ofisi ya Makamu wa Rais Mazingira, ambazo zipo kwa kukaa pamoja na viongozi wa kata na vijiji na kuainisha maeneo ya kupitisha mifugo na sio barabarani.Amesema waraka huo unaelekeza namna mifugo inavyoweza kupita, akashauri kwamba mahali salama mifugo inaweza kupitishwa chini ya madaraja makubwa ambapo pia watembea kwa miguu wanapita kwa urahisi kuliko kupitisha barabarani na kuharibu miundombinu hiyo.Mkanwa amesema pia waraka pia unaelekeza wazi kwamba halmashauri zinatakiwa kujenga pia mahali pa kupakia mifugo ambapo ni karibu na masoko ya mifugo hiyo inapouzwa ili kusafirisha kwa urahisi kwenda Dar es Salaam na sokoni Dodoma.Akichangia Mbunge wa Chemba, Juma Nkamia alisema hivi sasa umekuwa ni utamaduni kukuta makundi ya ngombe, punda na watoto kwenye barabara kitendo ambacho ni hatari.Akihitimisha mkutano huo, Mkuu wa Mkoa wa Dodoma, Dk Binilith Mahenge aliwataka wajumbe wa mkutano huo hasa watendaji wa halmashauri kwenda kukaa na watendaji wa kata na vijiji ili kuhakikisha mifugo wanaainisha maeneo ya kupitisha kuliko ilivyo sasa.Dk Mahenge amesema, Mkoa wa Dodoma umejaliwa kuwa na mifugo mingi, lakini ni vema utaratibu mzuri ukawekwa wa namna ya kupitisha mifugo hiyo badala ya kuswaga na kupitisha pembeni ya barabara.Awali akizungumza Mratibu wa Tanroads Mkoa wa Dodoma, Leonard Chimagu amesema wakala wake wanapambana na changamoto kubwa ya uharibifu wa miundombinu ikiwemo hiyo ya upitishaji mifugo kwenye barabara.Akisoma maazimio ya mkutano, Katibu Tawala Mkoa wa Dodoma, Maduka Kessy alisema mkoa umeazimia kuhakikisha viongozi wa wilaya wanakaa pamoja na watendaji wa kata na vijiji ili kubainisha maeneo ya kupitisha mifugo pamoja na kuhakikisha kwamba wanaweka maeneo ya kupakilia mifugo.  <topic>: kitaifa 